СГФ “Бягомльскі” ААТ “Віцебскдрэў” традыцыйна першым у раёне прыступае да сяўбы. Вясной – бо зямля пясчаная хутчэй пазбаўляецца вільгаці, восенню – бо раней вызваляецца яна ад сельскагаспадарчых культур. Як вынік таго, тут першымі прыступаюць да жніва. На рапсавым полі бягомльскія аграрнікі былі 13 ліпеня. Тут да заканчэння ўборкі рапсу засталіся тры гектары і толькі па той прычыне, што культура яшчэ не паспела. Але паміж жнівом рапсу і азімага жыта не было і хвілінкі перапынку: нельга марудзіць, чакаць міласці ад Бога, трэба спяшацца. Калі на ўборцы рапсу працаваў камбайнер Аляксандр Дударонак, то на ўборку жыта першым выйшаў Уладзімір Батура – камбайнер вопытны, старанны, які ведае кошт пагодлівай хвіліны і хлеба.